作者:白居易
標題:遇物感興因示子弟
內容:聖擇狂夫言，俗信老人語。我有老狂詞，聽之吾語汝。吾觀器用中，劍銳鋒多傷。吾觀形骸內，骨勁齒先亡。寄言處世者，不可苦剛強。龜性愚且善，鳩心鈍無惡。人賤拾支床，鶻欺擒暖腳。寄言立身者，不得全柔弱。彼固罹禍難，此未免憂患。於何保終吉，強弱剛柔間。上遵周孔訓，旁鑒老莊言。不唯鞭其後，亦要軛其先。